Helsingin Sanomat kertoo epätavallisesta tapauksesta, jonka osapuolina ovat 16-vuotias tyttö Sanna sekä Irakin kurdit Rafa ja Ali.

HS:n mukaan henkilöiden nimet on muutettu. MAURI RATILAINEN

16-vuotias Sanna oli kertonut Rafan raiskanneen hänet asunnossaan Helsingissä. Rafa tuomittiin lokakuussa 2012 puolentoista vuoden vankeuteen, josta hän istui yhdeksän kuukautta.

Viisi vuotta myöhemmin, heinäkuussa 2017, Sanna tunnusti valehdelleensa raiskauksesta: seksiä oli harrastettu yhteisymmärryksessä.

Tapauksesta uutisoi Helsingin Sanomat.

Taustalla oli Sannan seurustelu Rafan kaverin Alin kanssa. Sanna kertoo Rafan paljastaneen hänelle, että Alilla on Kurdistanissa vaimo ja perhe. Tiedosta järkyttyneenä Sanna oli päätynyt harrastamaan seksiä Rafan kanssa.

Ali kertoi Sannalle, ettei mitään perhettä ole. Sanna uskoi ja halusi jatkaa seurustelua Alin kanssa. Yhteinen yö Rafan kanssa oli kuitenkin häpeä kurdikulttuurissa, minkä takia Ali asetti seurustelun jatkamisen ehdoksi rikosilmoituksen tekemisen. Ali sepitti Sannalle tarinan, jonka tämä kertoi yhä poliisille.

Ali sanoo kehottaneensa Sannaa rikosilmoitukseen, koska tämä oli kertonut itkuisena Alille joutuneensa Rafan raiskaamaksi.

Sanna kertoo olevansa rauhallisin mielin, vaikka joutuu toukokuussa oikeuteen. Syyttäjä on nostanut Sannaa vastaan syytteen väärästä ilmiannosta, josta voidaan tuomita sakkoja tai korkeintaan kolme vuotta vankeutta.